Document ID: 32014D0134

РЕШЕНИЕ ЗА ИЗПЪЛНЕНИЕ НА КОМИСИЯТА
от 12 март 2014 година
относно определени мерки за защита във връзка с болестта африканска чума по свинете в Полша
(нотифицирано под номер C(2014) 1657)
(само текстът на полски език е автентичен)
(текст от значение за ЕИП)
(2014/134/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Африканската чума по свинете е инфекциозна вирусна болест по домашните и дивите свине, която може да окаже сериозно въздействие върху рентабилността на свиневъдството и съответно да има отрицателни последици за вътрешната търговия в Съюза и износа към трети държави.
(2)
При поява на огнище на африканска чума по свинете съществува опасност причинителят на болестта да се разпространи в други свиневъдни обекти и сред дивите свине. Вследствие на това болестта може да се разпространи от една държава членка в друга, както и в трети държави чрез търговията с живи свине или с продукти от тях.
(3)
С Директива 2002/60/ЕО на Съвета (3) се определят минимални мерки, които да се прилагат на равнището на Съюза за борба с африканската чума по свинете. В член 15 от Директива 2002/60/ЕО се предвижда създаването на заразена област, след като бъдат потвърдени един или повече случаи на африканска чума по свинете при дивите свине.
(4)
Полша информира Комисията за актуалната обстановка във връзка с болестта африканска чума по свинете, която се наблюдава на територията на държавата, и в съответствие с член 15 от Директива 2002/60/ЕО създаде заразена зона, в която се прилагат мерките по членове 15 и 16 от същата директива.
(5)
С цел се предотвратят ненужните затруднения за вътрешната търговия в Съюза и да се избегне създаването на необосновани пречки пред търговията с трети държави е необходимо, в сътрудничество със засегнатата държава членка, да се състави списък на Съюза със заразените територии във връзка с болестта африканска чума по свинете в Полша.
(6)
Съответно заразените територии в Полша следва да бъдат изброени в приложението към настоящото решение, както и срокът на действие на определените регионални граници, установени в съответствие с член 15 от Директива 2002/60/ЕО.
(7)
Решение за изпълнение 2014/100/ЕС на Комисията (4) следва да бъде потвърдено след консултации с Постоянния комитет по хранителната верига и здравето на животните.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Полша гарантира, че заразената област, създадена в съответствие с член 15 от Директива 2002/60/ЕО, включва най-малко териториите, изброени в приложението към настоящото решение.
Член 2
Настоящото решение се прилага до 30 април 2014 г.
Член 3
Адресат на настоящото решение е Република Полша.
Съставено в Брюксел на 12 март 2014 година.

Labels: 18
6